
Κυρία Υπουργό Τουρισμού
ΘΕΜΑ: «Το Υπουργείο Τουρισμού και ο ΕΟΤ αδιαφορούν για την αποκατάσταση της εικόνας της Λέρου ως τουριστικού προορισμού»
Κύριε Υπουργέ,
Η Λέρος είναι από τα νησιά του Αιγαίου που επιλέχθηκαν από την κυβέρνηση για να μετατραπούν σε χώρους εγκλωβισμού παράνομων μεταναστών και προσφύγων.

Είναι δεδομένες οι αρνητικές συνέπειες στον τουρισμό του νησιού από αυτή την επιλογή. Τις συνέπειες αυτές βιώνουν, εδώ και δύο χρόνια, οι επιχειρηματίες, οι επαγγελματίες και οι φορείς του νησιού που παλεύουν να αναστρέψουν αυτή την αρνητική εικόνα.

Αυτονόητη υποχρέωση του Υπουργείου Τουρισμού είναι η διαμόρφωση ενός ολοκληρωμένου προγράμματος τουριστικής προβολής και προώθησης για τη Λέρο, με συγκεκριμένες προωθητικές δράσεις που στοχεύουν στην αποκατάσταση της εικόνας του νησιού ως τουριστικού προορισμού.

Δυστυχώς, παρά τις διαβεβαιώσεις σας προς τους φορείς του νησιού και την Ένωση Ξενοδόχων Λέρου - Λειψών τον περασμένο Μάρτιο, δεν υπάρχει ένα ολοκληρωμένο πρόγραμμα δράσεων. Η Λέρος αποκλείστηκε, επίσης, από την καμπάνια του Υπουργείου Τουρισμού και του ΕΟΤ για την υλοποίηση  δημοσιογραφικών  ταξιδιών  εκπροσώπων  μεγάλων  Μ.Μ.Ε.  της  Τουρκίας,  όπως  αυτή  αποφασίσατε  να  γίνει  για  τα  νησιά  του  βορείου  Αιγαίου  Λέσβο,  Χίο  και  Σάμο, με στόχο την προβολή τους. Υπάρχει και σχετική έγγραφή διαμαρτυρία από την Ένωση Ξενοδόχων.

Με δεδομένο ότι η τουριστική αγορά της Τουρκίας είναι μια σημαντική αγορά για τη Λέρο, προκαλεί αίσθηση η επιλογή αυτή.

Κυρίως, όμως, προκαλεί αίσθηση ότι δύο χρόνια μετά, το Υπουργείο Τουρισμού:
α) Δεν έχει εκπονήσει ένα ολοκληρωμένο και στοχευμένο πρόγραμμα προβολής και αποκατάστασης της εικόνας της Λέρου ως τουριστικού προορισμού, με απόλυτα συγκεκριμένες δράσεις και σε συνεννόηση με τους τοπικούς φορείς.

β) Δεν είναι σε θέση να δώσει αναλυτικά στοιχεία για τις δράσεις αλλά και τους πόρους που διέθεσε αυτά τα δύο χρόνια για την τουριστική προβολή της Λέρου και για την αντιμετώπιση των αρνητικών επιπτώσεων στον τουρισμό από το μεταναστευτικό. Προφανώς γιατί η ανυπαρξία αυτών των στοιχείων επιβεβαιώνει και την ανυπαρξία δράσεων.
Κατόπιν των ανωτέρω

Ερωτάται η Κυρία Υπουργός
1. Ποιες δράσεις αναλυτικά έχει χρηματοδοτήσει το Υπουργείο Τουρισμού και ο ΕΟΤ για την τουριστική προβολή της Λέρου και την αποκατάσταση της εικόνας της, ως τουριστικού προορισμού, το 2015, το 2016 και το 2017; Αναλυτικά ανά έτος, τις δράσεις αλλά και τα ποσά που διατέθηκαν.

2. Εάν προτίθεται να εντάξει το νησί στο πρόγραμμα οργάνωσης δημοσιογραφικών ταξιδιών από ΜΜΕ της Τουρκίας στη Λέρο, για την τουριστική προβολή του νησιού, όπως ισχύει για το πρόγραμμα που χρηματοδοτεί και οργανώνει το Υπουργείο και ο ΕΟΤ για να νησιά του Βορείου Αιγαίου.

Ο Ερωτών Βουλευτής
Μάνος Κόνσολας

Βουλευτής Δωδεκανήσου

